Predkladacia správa

Program „školské mlieko“ sa realizuje od vstupu Slovenska do Európskej únie. Každoročne sa v rámci tohto programu zvyšuje počet zapojených škôl a tiež sa zvyšuje množstvo poskytnutých mliečnych výrobkov. Naším cieľom je pokračovať v tomto programe a čo najlepšie naplniť hlavnú myšlienku tohto projektu, t. j. zvýšiť záujem o konzumáciu mlieka a mliečnych výrobkov u detí a mládeže. 
 Návrh  nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 339/2008 Z. z. o poskytovaní pomoci na podporu spotreby mlieka a mliečnych výrobkov pre deti v materských školách, pre žiakov na základných školách a pre žiakov na stredných školách v znení neskorších predpisov predkladá Ministerstvo pôdohospodárstva a rozvoja vidieka Slovenskej republiky na základe Plánu legislatívnych úloh vlády Slovenskej republiky na rok 2014, z dôvodu zmeny sortimentu mliečnych výrobkov, stanovenia výšky pomoci z prostriedkov štátneho rozpočtu, stanovenia najvyšších úhrad platených žiakmi a zlepšenia systému kontroly zabezpečovania a dodávania mliečnych výrobkov. 
Z vecného hľadiska základným cieľom predloženého návrhu nariadenia vlády je podporiť spotrebu mlieka a mliečnych výrobkov u žiakov, prispieť k zaisteniu zdravej výživy a súčasne vytvárať zdravé stravovacie návyky. Mliečne výrobky, ktoré sú uvedené v prílohe č. 1  nariadenia vlády zodpovedajú požiadavkám zdravej výživy a  prispôsobujú sa požiadavkám žiakov tak, aby sa zvýšila konzumácia mlieka a mliečnych výrobkov u žiakov.   
 	Predkladaný návrh nariadenia vlády bude mať vplyv na rozpočet verejnej správy, ktorý je vyčíslený v doložke vybraných vplyvov. Návrh nariadenia vlády nebude mať vplyv na podnikateľské prostredie, na sociálne prostredie, na informatizáciu spoločnosti a na životné prostredie.
Návrh nariadenia vlády nebude predmetom vnútrokomunitárneho pripomienkového konania.
Dátum nadobudnutia účinnosti je navrhnutý tak, aby adresáti nariadenia vlády mali dostatočný čas na oboznámenie sa s novou právnou úpravou a aby bol do začiatku školského roka dostatok času na zabezpečenie realizácie nariadenia vlády.
Návrh nariadenia vlády bol predmetom riadneho medzirezortného pripomienkového konania. Na rokovanie sa predkladá bez rozporov.